
U Rijeci, 12. studenoga 2026.
				
OBAVIJEST ZA JAVNOST
PREPORUKA PROKUHAVANJA VODE ZA PIĆE NA PODRUČJU RIJEKE I RIJEČKOG PRSTENA ZBOG ZAMUĆENJA IZVORIŠTA
Komunalno društvo Vodovod i kanalizacija d.o.o. Rijeka obavještava sve potrošače na području Grada Rijeke i svih jedinica lokalne samouprave obuhvaćenih javnim vodoopskrbnim sustavom Rijeke i riječkog prstena da se zbog obilnih oborina koje su uzrokovale zamućenje vode na izvorištima do daljnjega preporučuje prokuhavanje vode za piće i pripremu hrane.
Isporučena voda mikrobiološki je ispravna, no unatoč poduzetim mjerama moguća je njezina povećana mutnoća. Stoga se potrošačima iz preventivnih razloga preporučuje prokuhavanje vode namijenjene za piće i pripremu hrane u trajanju od najmanje tri minute.
Prokuhanu vodu potrebno je ohladiti i čuvati na hladnome mjestu, u čistoj i poklopljenoj posudi. Voda iz vodoopskrbnog sustava može se koristiti za tuširanje, osobnu higijenu i ostale sanitarne potrebe, dok se za piće i pripremu hrane preporučuje prethodno prokuhavanje.
Preporuka prokuhavanja vode ostaje na snazi do izdavanja službene obavijesti o normalizaciji stanja u vodoopskrbnom sustavu.
Kako bi se potrošačima osigurala dodatna mogućnost opskrbe zdravstveno ispravnom vodom za piće, organizirat će se i alternativna vodoopskrba putem prijenosnih spremnika.
O točnim lokacijama postavljanja spremnika potrošači će biti pravodobno obaviješteni putem službene mrežne stranice Društva www.kdvik-rijeka.hr. Na tim će lokacijama građani moći preuzeti zdravstveno ispravnu vodu za piće u vlastitu, čistu i higijenski prikladnu ambalažu.
KD Vodovod i kanalizacija d.o.o. Rijeka, u koordinaciji sa sanitarnom inspekcijom Državnog inspektorata i Nastavnim zavodom za javno zdravstvo Primorsko-goranske županije, kontinuirano prati zdravstvenu ispravnost vode u vodoopskrbnom sustavu te poduzima sve potrebne mjere radi što brže normalizacije vodoopskrbe.
O svim promjenama i prestanku važenja preporuke potrošači će biti pravodobno obaviješteni putem službenih komunikacijskih kanala Društva.
Zahvaljujemo građanima na razumijevanju i pridržavanju preporučenih preventivnih mjera.
KD Vodovod i kanalizacija d.o.o. Rijeka

Poslovna banka:
Erste & Steiermarkische Bank d.d. Rijeka

IBAN: HR3224020061100388210

Registar trgovackih drustava:
Trgovacki sud u Rijeci, MBS 040013281
temeljni kapital uplacen u cijelosti: 138.540.970,00 EUR




